**נועה שמר** (נולדה ב-31 בדצמבר 1984) היא זמרת-יוצרת, מוזיקאית ומלחינה ישראלית.

ביוגרפיה
--------

נועה שמר נולדה וגדלה בירושלים. אביה, ד"ר דוד שמר, נגן צ'מבלו ומייסד תזמורת הבארוק ירושלים, ואמה, עדית שמר, חלילנית קלאסית. אחותה, דניאלה שמר, היא צ'לנית קלאסית בתזמורת הרדיו של פרנקפורט.

נועה שמר למדה באקדמיה למוזיקה ולמחול בירושלים ובשנת 2002 סיימה תואר ראשון בביצוע בפסנתר. כיום מלמדת במרכז המוזיקה הצוללת הצהובה שבירושלים.

שמר חברה במספר הרכבים מוזיקליים: 'נערתי' (עם שירה קרנר) ו'היפה והחיה' (עם מתן גולדברג).
כמו כן חברה בהרכב 'נאום המשורר', ובלהקת רוק מתקדם בשם Swan Band שייסדה יחד עם הזמר-יוצר ירון אמיתי.

ב-2011 הוציאה את האלבום "White Bird", שכולל אוסף הקלטות שירים שלה בלייבל השוודי NOROMUSIC.

ב-2012 יצא EP בשם "היפה והחיה" בהפקה יצירה ונגינה משותפת לה ולמתן גולדברג.

ב-2015 יצא אלבום הבכורה הרשמי שלה "עושי הסיכומים". האלבום כולל 12 לחנים של שמר (פרט לאחד) שאותם צרפה לטקסטים של משוררים (ביניהם: דוד אבידן, יונה וולך ואמיר גלבע), שהותכו באופן זה ליצירה עצמאית. על האלבום עבדה שמר בין השנים (2008-2015). הסינגל הראשון שיצא לאור ברדיו מאלבום זה הוא גרסת כיסוי לשיר 'נועה' של נעמי שמר; אף שאין קרבה משפחתית בין השתיים, נעמי שמר כתבה את השיר במקור על עצמה, בקוראה לעצמה נועה, וכך נוצר קשר מטאפורי ביניהן.

ב-2016 נועה שמר והזמר-יוצר ירון אמיתי החליטו להקים הרכב רוק בשם "Swan Band"' לאחר מופע משותף עם בועז כהן שהפגיש ביניהם.

את שם הלהקה הגה אמיתי על פי מושג באסטרונומיה Swan Band. אמיתי בחר בשם הזה כי הוא אהב את כפל המשמעות, כולל המוזיקלי (להקת ברבורים).

במאי באותה השנה הם הוציאו את הסינגל הראשון שלהם, "A Simple Trick of Mind" (מילים ולחן: עמי לוי). השיר זכה להשמעות יפות ברדיו, ואף נבחר לאחד משירי השנה לשנה העברית תשע"ו במגזין הישראלי למוזיקה "קולומבוס". סינגל נוסף בשם "Can't Wait For Tomorrow" (מילים ולחן: ירון אמיתי), ראה אור בהמשך אותו החודש והוא מתוך הופעה חיה שלהם ב"צוללת הצהובה" בירושלים שנערכה ב-15 במאי.

שמר הצטרפה כזמרת רקע ללהקת "אמיתי בנד" והלהקה חיממה את "דיפ פרפל" בלייבפארק ראשון לציון.

ב-9 באוגוסט 2017, יצאה הודעה רשמית בעיתון ידיעות אחרונות, שלהקת "Swan Band" (להקתם של ירון אמיתי ונועה שמר) תחמם את אלן פרסונס פרוג'קט בהופעותם בארץ במהלך נובמבר 2017. הלהקה זכתה להיות להקת החימום שלו בשתי הופעותיו בחיפה ובת"א. אלן פרסונס אהב את החימום, ואף ביקש מהקהל להודות ללהקה באמצע הופעתו בת"א.

בפברואר 2019 יצא אלבום הבכורה של להקתה סוואן בנד "Lost in Outer Space".

בנובמבר 2019 יצא אלבום של הרכב נוסף שלה, "ט", שבו הלחינה ושרה שירים של המשורר ט. כרמי.

שמר נשואה לד"ר אביחי צור, חוקר חסידות, ואם ל-4 ילדים.

דיסקוגרפיה
----------

### אלבומים

* White Bird‏ - 2011
* עושי הסיכומים - 2015
* שורה של צעדים - 2022

### אלבומים נוספים בהם השתתפה

* נועה שמר ושירה קרנר (מיני-אלבום) - 2005
* נועה שמר ומתן גולדברג, היפה והחיה (מיני-אלבום) - 2012
* Lost in Outer Space ‏- Swan Band ‏ (2019)
* ט - משירי ט. כרמי (2019)

### סינגלים

* Swan Band - A Simple Trick of Mind ‏ (Swan Band - הרכב של נועה שמר וירון אמיתי, 2016)
* (Swan Band - Can't Wait For Tomorrow (live ‏ (2016)
* Swan Band - Lost in Outer Space ‏ (2017)
* דמיון אמיתי - Swan Band ‏ (2018)

קישורים חיצוניים
----------------

ויקישיתוף מדיה וקבצים בנושא **נועה שמר** בוויקישיתוף
* נועה שמר, ברשת החברתית פייסבוק
* נועה שמר, באתר ספוטיפיי
* נועה שמר, באתר בנדקמפ
* בן שלו, ההרמוניה הקולית של "היפה והחיה", באתר הארץ, 2 בדצמבר 2012
* אורי זר אביב, שיר השירים: נועה שמר באלבום שירי משוררים. ואל תקראו לה נעמי, באתר טיים אאוט, 20 במאי 2015
* גיא טנא, על האלבום עושי הסיכומים, באתר תרבות.il
* שי גולן, צוות קולומבוס, הכותבים של קולומבוס מסכמים שנה של מוזיקה ישראלית – תשע"ו, באתר מגזין המוזיקה קולומבוס, 2 באוקטובר 2016
* יובל אדלר, ראיון השבוע עם סוואן בנד, באתר "הבלוג של יובל אדלר", 21 באוגוסט 2018

הערות שוליים
------------

1. ↑  שי גולן, צוות קולומבוס, הכותבים של קולומבוס מסכמים שנה של מוזיקה ישראלית – תשע"ו, באתר מגזין המוזיקה קולומבוס
2. ↑  אתר למנויים בלבד רז שכניק, יחממו את אלן פרסונס, באתר "ידיעות אחרונות", 08 באוגוסט 2017